ועדת הכספים, כנסת 24, פרוטוקול מספר 27, 2021-06-07 12:55

משה גפני: אני פותח את ישיבת ועדת הכספים.

משה גפני: על סדר היום: הצעת אישור שינוי תוכניות הגבייה של קופות החולים – בדיקות פרטיות לגילוי נגיף הקורונה – מכתבו של שר הבריאות.

משה גפני: מי מציג את הנושא?

משה גפני: בבקשה.

ליאור ברק: שלום וברכה.

ליאור ברק: אני סמנכ"ל פיקוח על קופות חולים במשרד הבריאות.

ליאור ברק: עד היום קופות החולים סיפקו בדיקות, והן ממשיכות לספק בדיקות קורונה לחולים סימפטומטיים, לחולים שנחשפו.

משה גפני: אתם מבקשים 145 שקלים לבדיקה?

ליאור ברק: כן.

משה גפני: אבל זה עולה 45 שקלים.

קטי קטרין שטרית: זה עולה 99 שקלים.

קטי קטרין שטרית: אני יכולה להראות לך.

משה גפני: אתה יודע שיש על זה ביקורת.

משה גפני: למה סכום כזה גבוה?

ליאור ברק: אגיד כמה דברים.

ליאור ברק: ראשית, היום חלק מן הגופים הפרטיים גובים בין 200–300 שקלים.

ליאור ברק: צריך לשים לב, רבים מסתכלים לעומת הגבייה שנעשית היום בשדה התעופה, כאשר הגבייה של קופות החולים שונה מהותית ממה שקורה בשדה התעופה.

ליאור ברק: אנחנו מדברים פה על פריסה בכל הארץ, לא על 1,000 או 2,000 או 10,000 כמו היום שמגיעים ביום למקום אחד – מבחינת השינוע, מבחינת הדגימה, מבחינת קירור אפשרי כשאתה רוצה לאגם כמה וכמה מטושים ביחד.

ליאור ברק: אנחנו מדברים פה על פריסה בכל הארץ.

ליאור ברק: אנחנו זהירים מאוד בנושא הזה, ואסביר למה.

ליאור ברק: לקופות החולים יהיה קל מאוד לעשות תחרות על מחירים, לעשות את זה כשיווק.

ליאור ברק: המשמעות תהיה – ואנחנו מדברים פה על בדיקות של טסים לחו"ל – שסל הבריאות הציבורי יממן את מי שרוצה לטוס לחו"ל.

ליאור ברק: זה דבר שאנחנו לא יכולים להרשות לעצמנו, בטח לא בנקודה הזו.

משה גפני: הבנתי, לא רוצים לממן את אותם אלה שנוסעים לחו"ל על חשבון סל התרופות הציבורי, בסדר.

משה גפני: כמה עולה בדיקת קורונה?

ליאור ברק: בדיקת קורונה מורכבת מכמה דברים.

ינון אזולאי: אל תיתן לנו לעשות חשבון, זה קשה לנו.

משה גפני: כמה עולה בדיקת קורונה?

ליאור ברק: בדיקת קורונה עולה בין 140 ל-200 שקלים.

ליאור ברק: אסביר ממה מורכבת העלות.

ליאור ברק: העלות מורכבת מריאגנט, שעולה היום כ-50 שקלים, אחר כך יש את עלות הדוגם, יש את עלות השינוע, יש את עלות המכונאי.

ינון אזולאי: שכחת להוסיף לדוגם גם אש"ל.

ינון אזולאי: הרי יש מעבדת קורונה ויש שם אחיות.

ינון אזולאי: הרי אתם לא תפתחו באמת לפריסה ארצית של מעבדות הקורונה.

ליאור ברק: לא של המעבדות, של נקודות הדגימה.

ינון אזולאי: של בדיקות הקורונה.

ינון אזולאי: הרי ראינו את בדיקות הקורונה – הכול סגור שם עכשיו.

ינון אזולאי: כשתצטרכו בדיקת קורונה תפתחו באיזה מקום.

ינון אזולאי: העלויות האלה באמת לא כל כך גדולות כפי שאתם עושים אותן.

ינון אזולאי: אתה יודע, זו העלות היום.

ינון אזולאי: הרי אתה לא הולך להחזיק שיהיה לך שם כל הזמן.

ינון אזולאי: יש שם אחות והיא תיקח גם את הדגימה הזאת והמעבדות יבדקו גם את זה.

ליאור ברק: בחלק מן המקומות אתה מתקצב דוגם.

ליאור ברק: אם למשל אתה רוצה להחזיק דוגם באופקים אתה צריך אחר כך לעשות שינוע, לפעמים של בדיקה אחת או שתיים, מאופקים למעבדה.

ינון אזולאי: יש הרבה בדיקות שאתה עושה להן את זה כך.

ליאור ברק: בשביל זה אני צריך לעשות שהשינוע יהיה בשעה מסוימת, שאפשר יהיה לקחת את הדגימות עד 10 בבוקר, כמו לגבי משטח גרון.

ליאור ברק: אבל אנחנו רוצים לפתוח את השירות הזה ואת הזמינות שלו גם בשעות ארוכות יותר ולכן ברור שזה עולה יותר.

ליאור ברק: יש עוד הבדל אחד, אדוני היושב-ראש וחברי הכנסת: בשדה התעופה כאשר אתה גובה 80 שקלים, וזה ההבדל לעומת השינוע, המבוטח צריך להגיע עם כל המשפחה לשדה התעופה במיוחד וזה בסופו של דבר עולה למבוטח בוודאי הרבה יותר מ-140 שקלים – או להגיע שש שעות לפני הטיסה, או אם זו בדיקה מהירה זה כבר יעלה לו הרבה יותר, או להגיע יום קודם לשדה התעופה, או לנסוע במיוחד לשדה התעופה.

ליאור ברק: פה אנחנו מדברים על זמינות לכל המבוטחים, אם זה באופקים, אם זה בבאר שבע, בירושלים ובקריית שמונה.

ינון אזולאי: בתוך כמה זמן האדם באופקים, בקריית שמונה או בדימונה מקבל את התוצאה?

ליאור ברק: הקופות יתנו את התוצאות עד יום למחרת.

ינון אזולאי: אז למה בשדה התעופה מקבלים את התוצאות תוך מספר שעות, או באופן מיידי?

אופיר כץ: ב-80 שקלים.

ליאור ברק: אתה לא מקבל את התוצאות באופן מיידי ב-80 שקלים.

ליאור ברק: הבדיקה המהירה בשדה התעופה עולה יותר כסף.

קטי קטרין שטרית: 99 שקלים.

ינון אזולאי: שם לא צריך לשנע?

ליאור ברק: לא, בשדה התעופה יש לך שינוע אחד, ממקום אחד למעבדה אחת.

ליאור ברק: פה אתה צריך לשנע מכל הארץ.

ינון אזולאי: אתה משנע מאופקים לאותה מעבדה.

קטי קטרין שטרית: יש רק מעבדה אחת?

ליאור ברק: לא, לכל קופה יש את המעבדה שלה.

קטי קטרין שטרית: אז מה העניין?

קטי קטרין שטרית: למה אתה מדבר על השינוע?

אופיר כץ: הפער בין 80 שקלים ל-145 שקלים נובע מהשינוע?

ליאור ברק: הוא מתחיל בכמה היבטים, החל בשינוע, המשך בעמדות הדיגום, כאשר אתה שם דוגם אחד בשדה התעופה שדוגם 2,000 איש ואילו בקופות החולים דוגמים אדם אחד או שניים.

אופיר כץ: דוגם אחד ל-2,000 אנשים?

אופיר כץ: הטיסה שלהם תהיה חודש אחרי הבדיקה.

קטי קטרין שטרית: ביקרתי בבית החולים האנגלי וראיתי שם מעבדה של קורונה.

ליאור ברק: דוגם אחד ל-400 אנשים זה שונה מאשר אתה שם דוגם אחד בקריית שמונה, דוגם אחד באופקים, לפעמים על בסיס האחיות הקיימות ולפעמים על בסיס מישהו שיעשה את זה.

קטי קטרין שטרית: יש הרבה מעבדות בכל הארץ.

קטי קטרין שטרית: זה נשמע הזוי.

ליאור ברק: אין היגיון שקופה אחת תפעיל - - -

משה גפני: תודה רבה.

קטי קטרין שטרית: הייתי בבית החולים האנגלי, יש שם מעבדה לקורונה.

אופיר כץ: למה הקופות לא עושות את זה ביחד כדי לחסוך עלויות?

אופיר כץ: כך אפשר להוריד את המחיר.

ליאור ברק: לכל קופה יש מעבדה משלה.

אופיר כץ: אתם הרגולטור, תאחדו אותן בעניין הבדיקות ואז זה פחות עלויות.

מיכל מרים וולדיגר: מעבר לסכום, אמרתם שמי שפטור מתשלום זה חולה או מבודד.

מיכל מרים וולדיגר: אני חושבת שצריך להרחיב את זה גם לילדים חינם, הרי ילדים לא יכולים היום לקבל חיסונים אז צריך להרחיב את זה גם לילדים, וגם למי שאלרגיים לחיסון ולא יכולים לקבל את החיסון, לכן גם אותם צריך לפטור מן העלות, אין להטיל עליהם את העלות כי הם פשוט לא מסוגלים להתחסן.

ליאור ברק: מדובר רק על טסים לחו"ל.

ינון אזולאי: לא משנה, היא צודקת, גם מי שטס לחו"ל והוא אלרגי אין עניין שהוא ישלם את זה כי הוא לא יכול להתחסן.

ליאור ברק: זה אומר שהסל הציבורי יממן את מי שטס לחו"ל.

ינון אזולאי: לא אמרתי שהסל הציבורי יממן.

משה גפני: נשמע קודם את חברי הכנסת, בבקשה.

אופיר כץ: אני מסכים שמי שטס לחו"ל צריך לשלם עבור זה, אבל אני חושב שהפערים בין בדיקה שאפשר לעשות ב-80 שקלים לבין 145 שקלים – הפערים גדולים מדי.

אופיר כץ: אפשר להתאמץ יותר כדי למצוא פתרונות.

אופיר כץ: למשל שיעשו מרכז אחד של כל קופות החולים בכל עיר וזה יוזיל את המחיר.

ליאור ברק: אנחנו רוצים להנגיש את זה יותר לכל הארץ.

משה גפני: אני מבקש שתקשיב למה שאומרים ותשיב לכולם ביחד.

אופיר כץ: בעיר אחת לעשות מרכז אחד של כל קופות החולים.

קטי קטרין שטרית: שמתם לב מי נמצאים פה?

קטי קטרין שטרית: איפה כל חברי הכנסת האחרים?

קטי קטרין שטרית: לא אכפת להם מה קורה לאזרחים שטסים.

מיכל מרים וולדיגר: זה לא רק הטסים לחו"ל אלא גם למשהו שהוא לא רפואי, למשל חתונה.

מיכל מרים וולדיגר: לכן לדעתי אתה צריך להכניס לשם גם את אלה שלא יכולים להתחסן, הם גם צריכים לקבל את השירות חינם.

מיכל מרים וולדיגר: אגיד עוד דבר אחרון, שאם אתה רוצה תשובה תוך זמן מסוים אתה משלם יותר.

מיכל מרים וולדיגר: בעיניי זה פסול.

מיכל מרים וולדיגר: אם אנחנו מדברים על שירות ציבורי, בעצם מגדילים את הפערים.

מיכל מרים וולדיגר: מי שיש לו כסף יוכל לקבל תשובה מיידית.

מיכל מרים וולדיגר: את זה נשאיר לפרטי, מי שרוצה ללכת לפרטי יקבל את זה.

מיכל מרים וולדיגר: בעיניי בציבורי זה לא נכון.

קטי קטרין שטרית: אני רוצה לנסות להבין את התחשיב.

קטי קטרין שטרית: המדינה נותנת לקופות החולים כסף וגם גובים מן האזרחים כסף?

קטי קטרין שטרית: מישהו מוכן להגיד לנו למה?

קטי קטרין שטרית: זה נראה כמו סוג של קרטל – 145 שקלים.

ליאור ברק: על הבדיקות של סימפטומטים במגעים, אנשים שהמדינה מבקשת מסיבה רפואית לעשות להם בדיקה, בוודאי המדינה תממן את הבדיקה הזאת של אותו אדם.

ליאור ברק: יש לנו עלות של תחשיב ועושים את זה מול קופות החולים.

ליאור ברק: בן אדם שרוצה באופן פרטי להיבדק בגלל שהוא טס לחו"ל, אין שום סיבה שהמדינה תממן את זה.

אופיר כץ: אחזור שוב על דבריי.

אופיר כץ: אני מסכים שזה לא צריך לבוא מכספי המסים.

אופיר כץ: מי שטס לחו"ל צריך לשלם.

אופיר כץ: אני לא מקבל את זה שיש בדיקות שאפשר לעשות ב-80 שקלים אך מי שטס מבקשים ממנו 145 שקלים.

אופיר כץ: למשפחה שטסה זה יכול להגיע ל-600 שקלים.

קרן ברק: דרך אגב, יש גם בדיקות ב-58 שקלים, אני עשיתי במדיקל.

קטי קטרין שטרית: לתת לאזרח לבחור לאן הוא פונה כדי להיבדק.

משה גפני: היא מרגישה שכל הקואליציה עכשיו עליה.

ינון אזולאי: אגב, יש פה חבר קואליציה אחד, ווליד טאהא.

קטי קטרין שטרית: נציג בכיר ביותר.

ינון אזולאי: קודם כול, ראיתי שזה לא תוך 24 שעות אלא תוך 48 שעות.

ליאור ברק: את זה לא הגשנו.

שגית אפיק: זה מופיע בתוכניות של קופות החולים.

שגית אפיק: מה הגשתם?

ליאור ברק: הייתה תוכנית של כללית שביקשה לעשות דירוג של בדיקה רגילה ובדיקה מהירה.

ינון אזולאי: גם מכבי – תוך 48 שעות.

ינון אזולאי: תסתכל.

שגית אפיק: אתם לא מגישים את זה?

אופיר כץ: אתה לא מכיר את מה שכללית שלחו לנו, שיש להם שלושה סוגים של בדיקות?

ליאור ברק: גם אחרי הבקשה של כללית השר אישר להגיש לוועדה רק בדיקה אחת, לא בדיקות מהירות.

ינון אזולאי: תוך כמה זמן יינתנו תוצאות?

ינון אזולאי: עד 24 שעות?

שגית אפיק: כלומר אתם מבקשים מן הוועדה לאשר רק את מה שבמכתב השר: ביחס לכל הקופות 145 שקלים.

ליאור ברק: נכון.

ליאור ברק: חשבנו שלא נכון לעשות מדרגים.

ינון אזולאי: אני מבקש שיוסיפו הכול גם באנגלית.

ינון אזולאי: דבר נוסף, אדם שנכנס לארץ משלם יותר על כל בדיקה?

ליאור ברק: את זה לא קופות החולים עושות.

ליאור ברק: כיום עושה את זה חברת אומגה.

ליאור ברק: זה עולה בין 80 ל-100 שקלים.

ינון אזולאי: כשאדם נכנס לארץ אתה צריך לשלם בין 80–100 שקלים, כשהוא יוצא הוא צריך לשלם 145 שקלים?

ליאור ברק: הסיבה היחידה היא תפעולית.

משה גפני: אני לא מסכים לדיון הזה, תודה רבה.

משה גפני: אני לא מסכים שעל כל שאלה שאתם שואלים הוא משיב.

משה גפני: אני רוצה שישיב אחרי זה.

אופיר כץ: ולגבי המחיר אתה מסכים?

משה גפני: לא.

ינון אזולאי: אז יש בינינו הסכמה על משהו.

משה גפני: נציג קופת חולים כללית, עידו לקס, בבקשה.

עידו לקס: שלום לכולם.

עידו לקס: אני מנהל מערך בדיקות הקורונה בשירותי בריאות כללית.

עידו לקס: אנחנו בכללית הוכחנו נכונות במשך כל תקופת הקורונה לקחת על עצמנו כל משימה לאומית ולבצע אותה על הצד הטוב ביותר, גם ברמת בתי החולים שלנו, מערכת האשפוז, וגם בקהילה – חיסונים, בדיקות וכולי.

עידו לקס: וגם כאן בנושא של בדיקות לנוסעים לחו"ל – אנחנו מוכנים להעברת הבדיקות.

עידו לקס: לקחו את המדינה לפעילות פרטית אבל בוודאי אי אפשר לצפות שנסבסד את הפעילות הזאת.

עידו לקס: יש לנו פריסה ארצית רחבה שמאפשרת לנו להנגיש את השירות לאזרחים, בעצם להקל על הציבור, שלא כמו הבדיקות המרוכזות במקום אחד.

משה גפני: מר לקס, אני לא יכול כנראה להשתתף בדיון הזה בגלל שאני חבר בקופת חולים כללית ואני חושב שקופת חולים כללית היא קופה טובה, אני חושב שאין בה בעיה.

משה גפני: אף אחד לא מתווכח על העניין.

משה גפני: כל חברי הוועדה מסכימים שלא צריך לשלם מן הקופה הציבורית או מסל התרופות אם מישהו רוצה לנסוע לחוץ לארץ וצריך לעבור בדיקת קורונה, אין ויכוח על העניין הזה.

משה גפני: אין ויכוח שעשיתם מלאכתכם נאמנה בתקופת הקורונה.

משה גפני: זה בסדר גמור, אנחנו משבחים אתכם על כך.

משה גפני: אנחנו רק שואלים למה זה 145 שקלים ולא 80 שקלים?

משה גפני: זו השאלה.

עידו לקס: הסברתי, וגם ליאור אמר קודם, יש לנו פריסה רחבה ואנחנו מתכננים לתת את הבדיקה בכל מקום כדי להקל על הציבור ולאפשר נגישות טובה בכל מקום בארץ.

משה גפני: כמה עולה בדיקת קורונה?

אופיר כץ: הפריסה כוללת גם את המעבדה שבה בודקים את הדגימה?

עידו לקס: זה משלב הבדיקה, הדיגום, כולל השינוע, כולל המעבדה, כולל הריאגנט, כולל כל הפעילות.

אופיר כץ: אז לא צריך לקחת את זה לאיזשהו מקום, אז איזה שינוע יש פה?

אופיר כץ: אם עושים בדיקה בקריית שמונה ויש להם את הכול שם אז מה ההוצאות העודפות של השינוע?

אופיר כץ: לא הבנתי.

עידו לקס: כעת מספר הבדיקות נמוך מאוד.

עידו לקס: אם מספר הבדיקות יהיה גבוה, אם יהיו הרבה מאוד נוסעים לחו"ל אז בוודאי אפשר יהיה להוזיל, אבל כל עוד מספר הבדיקות קטן ביותר אז העלות היא כזאת.

עידו לקס: אין סיבה שאנחנו נממן את זה מן הסל.

אופיר כץ: לא הבנתי למה אם יש פחות בדיקות זה יותר יקר.

משה גפני: מי אמר שאת הכול אתה צריך להבין?

עידו לקס: לאישור התוכנית הזאת יש חשיבות גדולה מאוד בהיבט של שימור כוח אדם במעבדות ושמירה על יכולת ביצוע.

משה גפני: אתם רוצים דרך הנוסעים לחו"ל לממן את כל נושא הבדיקות?

משה גפני: לא הבנו כלום.

משה גפני: יש לכם את מספר המעבדות הגדול.

משה גפני: בסדר, זה צריך להוזיל.

עידו לקס: בנוסף לנוסעים לחו"ל אין הרבה בדיקות שמתבצעות במעבדות.

עידו לקס: מרמה של 24,000 לפני חודשיים ירדנו לרמה של 1,000.

עידו לקס: אי אפשר להחזיק כוח אדם לכמות כזאת.

עידו לקס: אם התחלואה חלילה תעלה נצטרך לעלות מהר מאוד כדי לבצע כמות גדולה של בדיקות.

משה גפני: תודה.

משה גפני: מוריס דורפמן, סמנכ"ל כספים במכבי שירותי בריאות, בבקשה.

מוריס דורפמן: צוהריים טובים.

מוריס דורפמן: אני רוצה להסביר את עניין המעבדות.

מוריס דורפמן: אנחנו פותחים נקודות בכל הארץ שבהן יש מישהו שלוקח ממך את הבדיקה ואז אנחנו עושים שינוע מיוחד.

מוריס דורפמן: כשזה מגיע למכבי יש מעבדה אחת מרכזית שנמצאת ליד רחובות.

אופיר כץ: זה בניגוד למה שהוא אמר.

מוריס דורפמן: הכינוי שלנו לנקודות הדיגום הוא גם מעבדות, בגלל זה יש קצת בלבול.

מוריס דורפמן: המקום שבו דוגמים אותך, קראו לזה מעבדה בתחילת הקורונה, אני לא יודע למה, אבל המעבדה שבה מכניסים את הדגימה למכשירים – לכללית לדעתי יש שתיים או שלוש, למכבי יש מעבדה אחת בארץ.

מוריס דורפמן: וגם כל בדיקות הדם – בכל יום הכול משונע למקום אחד.

מוריס דורפמן: פה זה פשוט שעות שונות.

מוריס דורפמן: אנחנו נצטרך לפתוח בכל היום ולשנע במהלך כל היום גם מקריית שמונה וגם מאילת, בסוף הכול מגיע למקום אחד בארץ, אצלנו ברחובות.

מוריס דורפמן: לכן עלויות השינוע הן כן משמעותיות.

ינון אזולאי: למה מנתב"ג אין את עלות השינוע הזאת?

ינון אזולאי: את זה אני עדיין לא מבין.

ינון אזולאי: יש עלויות שינוע?

מוריס דורפמן: המעבדה היא באיירפורט-סיטי.

מוריס דורפמן: אסביר את ההבדל.

מוריס דורפמן: אנחנו צריכים לתת שירות לאורך כל היום, יכולים להגיע אנשים בטפטוף, מי שיזמין תור נדגום אותו, נשנע את הבדיקה ואמורים לתת לו תשובה במהירות רבה.

מוריס דורפמן: אגיד עוד דבר, אנחנו לוקחים בחשבון, לפעמים אחוז מסוים של הבדיקות יוצא לא טוב.

מוריס דורפמן: במקרה כזה אנחנו נחזיר לאדם את הכסף ונעשה עוד פעם בדיקה, מה שספקים פרטיים לא עושים.

מוריס דורפמן: ההבדל הגדול, למה זה עולה בשדה התעופה פחות?

מוריס דורפמן: כולם מגיעים למקום אחד, נוחת מטוס, מגיעים 300 אנשים, לוקחים מהם בדיקות במרוכז, משנעים למעבדה שנמצאת ליד, אז אפשר לעשות את זה מהר.

מוריס דורפמן: הפער בין משהו מרכזי לבין זה שיש לי מעבדה שמחכה כל היום לבדיקות ועובדת בטפטוף, זה ההבדל.

מוריס דורפמן: כמו שאמרו מכללית, אם יהיו עשרות אלפי אנשים שיטוסו לחו"ל נוכל להוזיל עלויות, אבל אנחנו לא שם כרגע.

משה גפני: מאה אחוז, תודה רבה.

ינון אזולאי: לגבי המכתב של שר הבריאות, שאמרתם שהוא עדכני, אני לא רואה פה שנקבע זמן למתן התשובה לבדיקה.

ינון אזולאי: אמרתם שתוך 24 שעות אבל זה לא מופיע במכתב השר.

ליאור ברק: הנחינו את קופות החולים שהתשובות, גם לבדיקות רגילות של סימפטומטיים ומגעים, מתקבלות עד ליום למחרת.

ליאור ברק: מכיוון שאי אפשר להבדיל בין הבדיקות, כל הבדיקות מגיעות ביחד.

ינון אזולאי: למה אתם לא מוסיפים את זה?

ינון אזולאי: הקופות רצו למסור תוצאות תוך 48 שעות.

ינון אזולאי: הייתם צריכים לכתוב שההוראה שלכם היא למסור תוצאות תוך 24 שעות.

ליאור ברק: לא אמרתי 24 שעות.

ליאור ברק: עד יום למחרת.

ליאור ברק: זה יכול להיות גם 36 שעות.

שגית אפיק: אנחנו יכולים לכתוב את זה במכתב האישור.

ינון אזולאי: אני חושב שכדאי.

משה גפני: כדאי.

משה גפני: מר ברק, אם אתה רוצה אנחנו נאשר את זה עכשיו, אבל לא נאשר 145 שקלים, אנחנו נאשר לכל היותר 100 שקלים.

משה גפני: יכול להיות שנאשר 80 שקלים, שזה העלות בכל המקומות.

משה גפני: אנחנו לא נאשר 145 שקלים.

משה גפני: תחליט האם אתה רוצה שנאשר כך.

וליד טאהא: למה שלא יהיה תעריף אחד?

אוסאמה סעדי: למה 145 שקלים?

אוסאמה סעדי: כמה זה עולה?

משה גפני: הגעתם רק עכשיו.

משה גפני: אני כבר שאלתי.

משה גפני: ידעתי שזה מה שתשאל, שאלתי את זה כבר קודם.

אוסאמה סעדי: קופות החולים צריכות לקבל את עלות הבדיקה, לא להרוויח על גבי האזרחים.

משה גפני: על זה היה פה הדיון כל הזמן.

אוסאמה סעדי: אני מבין, אני עקבתי.

אוסאמה סעדי: אני רק מחדד.

ליאור ברק: כבוד היושב-ראש, אני חושב שלא נכון לאשר להם לגבות רק 100 שקלים.

ליאור ברק: זה אומר שהסל הציבורי יסבסד בדיקות לטסים לחו"ל.

משה גפני: אנחנו חושבים שבדיקת קורונה עולה 80 שקלים.

אוסאמה סעדי: כמה עולה בדיקת קורונה?

ליאור ברק: אמרתי במשך כל הדיון.

ליאור ברק: בדיקת קורונה לטסים לחו"ל עולה בסביבות 140–150 שקלים.

וליד טאהא: למה לוקחים 80 שקלים?

ליאור ברק: בשדה התעופה עורכים את כל הבדיקות באותו מקום.

ליאור ברק: כבוד היושב-ראש, אין גם בעיה שאם המחיר של קופות החולים יקר יותר מן המחיר של הפרטיים, אף אחד לא חייב ללכת לקופת החולים, זה בסדר גמור.

ליאור ברק: כולם יכולים להמשיך ללכת לפרטי, יכולים להמשיך ללכת לביקור רופא או לכל מקום אחר.

ליאור ברק: אף אחד לא מחייב ללכת לקופת החולים.

ליאור ברק: זה לא בדיקת חובה, זה בדיקת רשות.

משה גפני: מה החברים אומרים?

ינון אזולאי: אם אנחנו מורידים ל-100 שקלים, מה אתם אומרים?

ליאור ברק: אני מתנגד כי אני עלול להביא למצב שהסל הציבורי יממן כספים של הנוסעים לחו"ל.

אופיר כץ: אם הבעיה היא שינוע אז אולי אפשר לעשות את זה דיפרנציאלי.

אופיר כץ: אם אתה מסיע בדיקה אחת יש לזה מחיר, אם אתה מסיע בדיקות של משפחה אז זה ארבעה בשינוע אחד, אז אולי אם זה אדם אחד לגבות 130 שקלים ואם זה שני אנשים הם משלמים ביחד 250 שקלים ואם יש עוד שני ילדים אז להוריד את זה לסכום נמוך יותר.

אופיר כץ: ככל שיש יותר במשפחה המחיר יורד.

אוסאמה סעדי: זה כמו בשכר לימוד, כאשר יש לך רק תלמיד אחד בבית ספר זה מחיר מלא.

ליאור ברק: אין לנו אפשרות בחוק לעשות גבייה בצורה כזאת.

ליאור ברק: אני מציע, כבוד היושב-ראש, מכיוון שמדובר פה על מחיר מרבי ולא מחיר מינימום, לאשר את זה.

אוסאמה סעדי: כולם יתחילו לגבות את המחיר המרבי.

אופיר כץ: תראה לי אחד שייקח פחות.

ליאור ברק: זה המחיר שייגבה בשלושת החודשים הקרובים, ואנחנו נבוא לוועדה בעוד שלושה חודשים, ככל שיהיו טכנולוגיות חדשות וירידה במחיר.

ינון אזולאי: אתה יודע מה מפליא אותי?

ינון אזולאי: אתם אמרתם 145 שקלים, 150 שקלים.

ינון אזולאי: יש פה משהו מוזר.

ינון אזולאי: כל הקופות שלחו את המחיר.

ינון אזולאי: הרי לפי מה שאתם אומרים, אם יש בדיקה אחת זה עולה X כסף, אם יש 300 בדיקות זה עולה Y כסף.

ינון אזולאי: היום קופת החולים הכללית היא הקופה הגדולה ביותר, הבדיקות שלה אמורות להיות הכי זולות.

ינון אזולאי: מה קורה?

ינון אזולאי: הם הציגו את המחיר הכי גבוה, 150 שקלים, וכל האחרות הציגו מחיר של 145 שקלים.

ינון אזולאי: נראה כאילו עשו תיאום ביניהן שזה המחיר שאותו מבקשים.

משה גפני: מר ברק, אני דוחה את ההצבעה למחר.

משה גפני: תחליטו עד אז האם אתם מסכימים להוריד את המחיר ושהוא יהיה ריאלי, כפי שעולה בדיקת קורונה.

משה גפני: אני לא רוצה שאנחנו נממן את הנוסעים לחו"ל, אבל אני גם לא רוצה שהנוסעים לחו"ל יממנו את קופות החולים, עם כל הכבוד.

משה גפני: צריך למצוא את פתרון הביניים, שהמחיר יתאם לעניין הזה.

מיכל מרים וולדיגר: אני מבקשת גם להרחיב את מי שמקבלים חינם, כלומר לא רק חולה או מבודד אלא גם ילדים.

משה גפני: המפתח בידיך.

משה גפני: אנחנו מעבירים את זה למחר.

משה גפני: אני מבקש שתפחית את התעריף.

משה גפני: אם לא תפחית אז זה לא יהיה.

אופיר כץ: ביקשתם מן הקופות פירוט על העלות?

ליאור ברק: בוודאי.

ליאור ברק: הנה, הקופות יציגו.

אופיר כץ: אתם במשרד הבריאות ביקשתם פירוט?

אופיר כץ: אפשר להציג לנו את זה מחר?

אופיר כץ: יש פה ארבע קופות חולים שציינו את אותו מחיר.

ליאור ברק: לצערי מחר אני לא יכול להיות כאן אבל המשרד יציג את זה בוודאי.

ליאור ברק: אם אתה רוצה יציגו לך עכשיו.

משה גפני: לא עכשיו.

משה גפני: לא נאשר 145 שקלים, נקודה, אבל גם לא נאשר סכום נמוך, כפי שאמרת קודם, שכל אזרחי מדינת ישראל יממנו את הנוסעים לחו"ל, גם זה נכון.

משה גפני: לכן צריך את שביל הביניים, את שביל הזהב.

משה גפני: אני מציע שתעשה שיעורי בית ותבוא עם סכום אחר.

משה גפני: תדבר עם הממונים עליך ועם קופות החולים.

משה גפני: אנחנו לא נאשר 145 שקלים.

משה גפני: זה נראה סכום גבוה.

משה גפני: אנחנו גם לא רוצים שיהיה סכום נמוך מדי, כפי שאמרת.

משה גפני: זה עובר למחר, רק ההצבעה, אם תבואו עם מחיר אחר.

משה גפני: אם לא תבואו עם מחיר אחר אז זה יידחה לממשלה הבאה.

משה גפני: יש ממשלה הבאה או אין?

קרן ברק: אם לא מאשרים אז המחיר הגבוה נשאר.

וליד טאהא: מצד שני, היושב-ראש, אי אפשר להפוך את בדיקות הקורונה למשהו פרטי, לבדיקות פרטיות.

וליד טאהא: הקורונה היא לא משהו שהאזרח רוצה לקבל עליו טיפול פרטי.

וליד טאהא: הקורונה היא משהו ארצי, גלובלי אפילו.

משה גפני: זה רק על נוסעים לחו"ל.

משה גפני: ההצבעה עוברת למחר אם יבואו עם סכום אחר.

מוריס דורפמן: כאשר אתם משווים לחברות פרטיות שעורכות בדיקות, אני מזמין אתכם להיכנס לאתרים.

מוריס דורפמן: החברות האלה מציעות שלושה–ארבעה מקומות במרכז הארץ והן מבקשות מכולם להגיע לשם.

מוריס דורפמן: אם אתם רוצים שאנחנו נציע שירות רק במרכז הארץ ולא בפריסה ארצית, אתם צריכים להבין: אנחנו מחויבים על פי החוק לתת שירות זמין בכל הארץ, בזמן סביר ובמרחק סביר.

אופיר כץ: במחיר סביר.

אוסאמה סעדי: אבל יש לכם גם מערך של בדיקות דם, של כל הדברים האלה.

אוסאמה סעדי: אתם לא עושים שינוע אך ורק לבדיקות קורונה.

מוריס דורפמן: אם אתם תאשרו לנו לעשות בדיקות קורונה רק בין 7–10 בבוקר כמו בדיקות דם אז אולי נשנה ביחד, אבל אתם רוצים שאנשים יוכלו לעשות בדיקות במשך כל היום, מהבוקר ועד הערב כאשר הסניפים פתוחים.

מוריס דורפמן: תחליטו מה אתם רוצים.

ינון אזולאי: אתה עושה את זה בזמן שעות הקבלה.

מוריס דורפמן: כן, אבל דגימות הדם נלקחות עד 10 בבוקר.

מוריס דורפמן: לכן נידרש לעשות שינוע מיוחד לכל הבדיקות האלה.

מוריס דורפמן: אף אחד פה לא רוצה להרוויח.

משה גפני: מוריס, אני לא רוצה להגיד – אם היינו בארבע עיניים הייתי אומר לך איזה ביטוי בעניין הזה.

משה גפני: אנחנו הבנו.

משה גפני: אנחנו אומרים לכם: תעשו שיעורי בית, תבואו עם סכום אחר.

משה גפני: אנחנו לא נאשר סכום כזה כי הוא גבוה מדי.

משה גפני: אני יודע איך הוא נולד – ישבו עם קופות החולים, עשו את החשבון, לא התאמצו יותר מדי ואמרו: זה בסדר, לא נורא.

שגית אפיק: איך היום קופות החולים סופגות את זה?

שגית אפיק: היום אין השתתפות עצמית.

שגית אפיק: נכון?

ליאור ברק: היום המדינה מממנת רק את הסימפטומטיים ואת המגעים.

ליאור ברק: כל מי שרוצה היום לטוס לחו"ל עושה את זה במימון פרטי.

ליאור ברק: היום זה עולה בין 200–300 שקלים בכל בית חולים, והבדיקה לא נמצאת סמוך לבית שלך במרפאה אלא אתה צריך לנסוע בשביל זה.

משה גפני: תודה רבה.

משה גפני: תבואו מחר עם סכום אחר שיהיה שווה לכל נפש.

משה גפני: אני מודיע עכשיו שסעיף 4, בנושא תקנות מס הכנסה (השתתפות בשותפות לחיפושי נפט), יורד מסדר היום ועובר לדיון מחר.

משה גפני: תודה רבה.

משה גפני: הישיבה נעולה.